[{"text_idx": "#000000", "text": "Darparu ActivityPub o flog unigolyn \u2013 beth ddysgais i"}, {"text_idx": "#000001", "text": "Dw i wedi ychwanegu ffrwd ActivityPub i fy mlog bellach, fel gwasanaeth arbrofol."}, {"text_idx": "#000002", "text": "Dyma rai nodiadau am y profiad:"}, {"text_idx": "#000003", "text": "Mae bellach dau gyfrif ar y Ffedisawd i bobl ddilyn os dymunir, @carlmorris@toot.wales (cyfrif Tw\u0302t Cymru gyda phostiadau a\u0302 llaw) a @carl@morris.cymru (ffrwd awtomatig o\u2019r blog yma).\nMae hyn yn arbrofol. Ond pam arbrofi? Yn fy marn i byddai hi\u2019n braf cael ffordd agored ac annibynol o rannu a sgwrsio ar y we. Hynny yw, does dim rhaid i bobl ildio rheolaeth dros y cyfryngau cymdeithasol yn llwyr i gorfforaethau fel Twitter a Meta. Mae rhai pobl a sefydliadau eisiau cael grym a hyblygrwydd o fod yn annibynol o\u2019r corfforaethau hynny.\nMewn gwirionedd mae Meta wedi datgan bod nhw am gydweithio gyda ActivityPub \u2018yn fuan\u2019 ta waeth. Yn y dyfodol agos bydd y systemau yn cydweithio."}, {"text_idx": "#000004", "text": "Roedd hi\u2019n neis cael arbrofi ar y cyd gyda ffrindiau ar Mastodon wedyn. Mae ychydig o bobl wedi dechrau dilyn y blog (gweler uchod) ac wedi gweld yr eitem yn eu hapiau (diolch i Iestyn am y llun isod o\u2019r ap Ivory). Mae ychydig o bobl wedi postio ymatebion i\u2019r eitem prawf hefyd. Mae ymatebion yn cael eu cyhoeddi ar weinydd penodol yr ymatebwr ac hefyd fel sylwadau ar fy mlog (testun yn unig mae\u2019n debyg \u2013 diolch Rhys).\nMae\u2019r arbrawf yn arwain at gwestiynau fel... Ydy darparu dau gyfrif (neu fwy) ychydig yn ddryslyd i rai darllenwyr? Oes gwir angen cynnal dau? Sut mae gwahaniaethu? Ydy hyn yn fodel sydd angen ei ystyried gan eraill?\nDw i\u2019n teimlo bod fy ngyfrif Tw\u0302t Cymru yn iawn ar gyfer postio pethau cyflym ffwrdd-a\u0302-hi tra bod y blog yn canolbwyntio ar bethau \u2018o bwys\u2019. Ar hyn o bryd dw i wedi rhoi label ac afatar gwahanol ar y \u2018ffrwd\u2019 blog. Un her: dw i ddim yn gallu rheoli pa gyfeiriad mae pobl yn ei ddefnyddio pan yn @io. Efallai bydd rhai yn fy ngopi\u0308o mewn ar frys ac yna cyfeirio at y blog yn hytrach na\u2019r cyfrif Tw\u0302t Cymru. Gawn ni weld beth sy\u2019n digwydd.\nMae ActivityPub yn ymdrech i gysylltu a\u0302 phobl eto, darllenwyr, sylwebwyr, ac ati. Mewn theori mae ActivityPub yn fwy grymus na RSS. (Yn yr hen ddyddiau roedd ychydig o bobl yn dod i eitem blog trwy Google Reader a/neu Blogiadur. Yn anffodus mae\u2019r ddau wedi gweld y machlud haul er bod modd i unrhyw un danysgrifio gyda darllenydd trwy RSS o hyd.)"}, {"text_idx": "#000005", "text": "Er fy mod i\u2019n cyhoeddi fersiwn Saesneg o rai o\u2019r eitemau blog dim ond y cynnwys Cymraeg sydd ar gael trwy ActivityPub ar hyn o bryd i gadw pethau\u2019n syml.\nMae ActivityPub o flog yn addawol iawn yn fy marn i. Ar o\u0302l ychydig o waith mae\u2019n gweithio \u2013 o ran y nod o roi eitem blog o flaen pobl \u2013 sydd yn galonogol. Mae statws beta i\u2019r ategyn WordPress penodol dw i wedi gosod. Mae\u2019r cyfan \u2018mewn beta\u2019 mewn gwirionedd."}, {"text_idx": "#000006", "text": "Pwy a w\u0302yr os fydd system fel hyn yn helpu datrys neu liniaru\u2019r broblem benodol rydych chi\u2019n gweld yn y disgwrs cyhoeddus ar-lein boed hynny\u2019n twyll, sbam, ffugio, camarwain, sarhad, casineb, y diffyg democrataidd, hysbysebion amherthnasol, cael algorithm penodol o\u2019ch dewis, dod o hyd i bethau Cymraeg ayyb. O\u2019r hyn dw i\u2019n deall mae\u2019r Ffedisawd yn rhoi mwy o reolaeth a chyfrifoldeb mewn dwylo gweinyddwyr annibynol, sef y rhai sy\u2019n cyfrifol am y cymuned/cymunedau. Ond does neb wir yn annibynol os ydyn ni am rwydweithio. Mae llawer o ystyriaethau pwysig yma... ar gyfer erthygl arall!"}, {"text_idx": "#000007", "text": "Rhai nodiadau am WordPress yn benodol:"}, {"text_idx": "#000008", "text": "I\u2019r rhai sydd ar mae modd gosod yr ategyn beta ActivityPub. Roedd rhaid i mi ddiffodd ategyn Yoast SEO sydd yn awto-flaenyrru pobl o dudalen awdur. Dydy optimeiddio ar gyfer chwilio ddim yn hynod bwysig i\u2019r wefan hon ta waeth. (DIWEDDARIAD 13/7/2023: mae modd rhedeg ategyn ActivityPub gyda Yoast SEO, mae angen troi archifau awduron ymlaen yn Yoast.)\nDw i wedi gwneud ychydig o waith cyfieithu ar yr ategyn ActivityPub ac mae croeso i bobl eraill gyfrannu mwy.\nMae rhai opsiynau yn yr ategyn ActivityPub dw i heb drio eto. Yn ogystal mae modd newid unrhyw WordPress i fod yn weinydd Ffedisawd go iawn sydd yn dilyn a dangos cyfrifon eraill (gyda\u2019r ategyn Friends er enghraifft)."}, {"text_idx": "#000009", "text": "Prawf: eitem mewn ffrwd ActivityPub o fy mlog"}, {"text_idx": "#000010", "text": "Mae\u2019r blog yma bellach yn darparu ffrwd ActivityPub o\u2019i holl eitemau."}, {"text_idx": "#000011", "text": "Os ydych chi ar Mastodon (neu systemau eraill megis Pleroma, Friendica, HubZilla, Pixelfed, SocialHome, a Misskey yn o\u0302l y so\u0302n) fe gewch chi ddilyn y ffrwd trwy\u2019r cyfeiriad @carl@morris.cymru"}, {"text_idx": "#000012", "text": "Yn bennaf dyma brawf i weld beth sy\u2019n ymddangos. Gadewch wybod am eich profiad trwy bostio ymateb Mastodon (neu system arall). Mae sylwadau \u2018traddodiadol\u2019 ar agor islaw hefyd."}, {"text_idx": "#000013", "text": "Bydd rhaid i mi flogio mwy o nodiadau am y profiad."}, {"text_idx": "#000014", "text": "DIWEDDARIAD (20 munud ar o\u0302l cyhoeddi): dw i wedi ehangu\u2019r rhestr o blatfformau. Mae chwech eitem yn lle dau bellach. Tybed os fydd hyn yn ymddangos yn y ffrwd ActivityPub."}, {"text_idx": "#000015", "text": "Map arbrofol newydd gan Mapio Cymru \u2013 gwella mapio Cymru trwy olygu enwau"}, {"text_idx": "#000016", "text": "Fel rhan o fy ngwaith ar brosiect Mapio Cymru dw i wedi darparu gweinydd map arbrofol newydd."}, {"text_idx": "#000017", "text": "Fel y prif fap mae\u2019n dangos map gydag enwau llefydd yn Gymraeg. Y gwahaniaeth yw bod e\u2019n dangos symbol ar bwys bob enw lle i ddangos pa ffynhonell data a ddefnyddiwyd. Bydd hyn yn helpu unrhyw un sydd eisiau cyfrannu enwau llefydd yn Gymraeg \u2013 ac yna cyfranogi yn y prosiect a gwella mapio yn y Gymraeg."}, {"text_idx": "#000018", "text": "Darllenwch fy eitem blog ar Mapio Cymru am ragor o fanylion."}, {"text_idx": "#000021", "text": "Mapio a llywio digidol: pa mor bell o \u2018bopeth yn Gymraeg\u2019?"}, {"text_idx": "#000022", "text": "Fel datblygydd gwe llawrydd mae hi wastad yn ddifyr cael gweithio ar Mapio Cymru, a chyfle i gyfuno rhai o fy niddordebau: meddalwedd rydd, data agored, mapiau, a\u2019r Gymraeg."}, {"text_idx": "#000023", "text": "Mae\u2019r prosiect wedi tyfu o\u2019i fan cychwyn fel map arbrofol gydag enwau Cymraeg. Rydyn ni bellach yn helpu cwpl o sefydliadau i gynnig gwasanaethau mapio Cymraeg."}, {"text_idx": "#000024", "text": "Trafnidiaeth Cymru yw un o\u2019r sefydliadau."}, {"text_idx": "#000026", "text": "Gofynnodd Trafnidiaeth Cymru inni wneud darn o waith ymchwil ar eu cyfer. Roeddent am wybod sut y gallent adeiladu apiau mapio ar-lein a oedd yn trin y Gymraeg a\u2019r Saesneg yn gyfartal."}, {"text_idx": "#000027", "text": "Rydym wedi bod yn meddwl am y themau yma am sawl blwyddyn oherwydd ein bod yn cynnal map iaith Gymraeg o Gymru: openstreetmap.cymru. Fodd bynnag, buodd y prosiect hwn ar gyfer sefydliad sy\u2019n darparu gwasanaethau trafnidiaeth gyhoeddus ledled Cymru yn gyfle gwirioneddol i feddwl am oblygiadau\u2019r materion yma. Rydym wedi cynhyrchu adroddiad ar gyfer Trafnidiaeth Cymru sy\u2019n llawn manylion ac sy\u2019n canolbwyntio ar eu hamgylchiadau penodol."}, {"text_idx": "#000028", "text": "Darllenwch y blogiad llawn gan Ben."}, {"text_idx": "#000030", "text": "Dyma gopi o gwyn a anfonais at BBC heddiw. Mae sgwrs ar Twitter amdano fe hefyd."}, {"text_idx": "#000034", "text": "Rwy\u2019n cymryd bod golygiad i\u2019r erthygl wedi bod ers cyhoeddi sydd yn adrodd ychydig o ffeithiau moel fel tri phwynt bwled. Nid yw hi\u2019n gwbl glir pa elfennau eraill sydd wedi\u2019u golygu. Mae angen nodi ar unrhyw erthygl pan mae golygiad o bwys wedi cael ei wneud, a beth oedd natur yr olygiad. Ar hyn o bryd nid yw hi\u2019n gwbl dryloyw i gyhoeddi, sbarduno sgwrs trwy\u2019r cyfryngau cymdeithasol ac ati, a golygu\u2019r erthygl heb unrhyw gofnod o\u2019r golygiad. Nodwch fod Guardian yn ychwanegu nodiad tebyg pan mae golygiad neu ychwanegiad i erthygl."}, {"text_idx": "#000035", "text": "Ces i\u2019r ymateb isod dros e-bost ar 18 Chwefror 2022."}, {"text_idx": "#000036", "text": "Hoffwn eich sicrhau ein bod wedi cofrestru eich sylwadau a\u2019i ddod at sylw\u2018r tim golygyddol."}, {"text_idx": "#000037", "text": "Mae\u2019r erthygl bellach wedi ei diweddaru i gynnwys gwybodaeth ffeithiol ynglyn a\u0302 risigiau Covid yn ogystal a\u0302 manteision gwisgo mwgwd a brechu. Mae nodyn ar waelod yr erthygl yn cydnabod ei bod wedi ei diweddaru a\u2019r rheswm dros wneud hynny."}, {"text_idx": "#000038", "text": "Diolch i chi eto am gysylltu gyda\u2019ch sylwadau."}, {"text_idx": "#000039", "text": "DS: Mae\u2019r neges hon yn cael ei hanfon o gyfrif e-bost nad yw\u2019n cael ei fonitro. Ni allwch ateb i\u2019r cyfeiriad hwn. Os bydd angen i chi gysylltu a\u0302 ni os gwelwch yn dda gwnewch hynny drwy ein ffurflen gwynion uchod gan ddyfynnu unrhyw gyfeirnod a ddarparwyd gennym ni"}, {"text_idx": "#000041", "text": "Dyma Clic Off, cyfrif bot Twitter newydd sbon, sy\u2019n trydar y sioeau S4C sydd ar fin diflannu oddi ar Clic."}, {"text_idx": "#000042", "text": "Dyma enghraifft o drydariad awtomatig heddiw."}, {"text_idx": "#000043", "text": "Os ydych chi fel fi yn hoffi noson gynnes o deledu ond ddim yn hoff o fethu rhaglen Gymraeg dilynwch."}, {"text_idx": "#000044", "text": "Ffan S4C ydw i ond mae\u2019r bot yn gwbl answyddogol. Mae pob dolen a rannwyd yn mynd i\u2019r sioe berthnasol ar wefan S4C Clic. Ar hyd o bryd maen nhw yn dweud \u2018Dod i ben mewn 1 diwrnod\u2019 neu hyd yn oed \u2018Dod i ben mewn 0 diwrnod\u2019... Yn wir dyma\u2019ch cyfle olaf."}, {"text_idx": "#000045", "text": "Ni fydd pob rhaglen yn cael ei rannu yna, dim ond pigion er mwyn cael nifer da o drydariadau sydd yn teimlo fel jyst digon."}, {"text_idx": "#000046", "text": "Mae algorithm sy\u2019n dewis rhaglen ar hap o\u2019r rhai sydd ar fin dod i ben, ac yn ceisio cael rhyw fath o gydbwysedd. Er enghraifft mae llawer iawn o raglenni Cyw/plant ar gael ac mae llawer oddeutu 5 munud, tua 10 munud o hyd. Er fy mod i\u2019n hoff o lawer ohonyn nhw mae angen newid y canrannau yn erbyn categori\u0308au eraill. Fel arall bydd y cyfrif yn edrych yn od."}, {"text_idx": "#000047", "text": "Dw i hefyd yn ystyried lleihau ar y rhaglenni mwyaf \u2018amlwg\u2019 ac enwog achos mae\u2019n teimlo\u2019n rhesymol i gymryd bod pobl yn gwybod amdanyn nhw yn barod. Mae\u2019n teimlo\u2019n fwy gwerthfawr i rannu rhaglen ddogfen na phennod o opera sebon adnabyddus, beth ydych chi\u2019n meddwl?"}, {"text_idx": "#000048", "text": "Gweithio ar algorithm dewis a dethol cynnwys Cymraeg ar gyfer ffrwd yw\u2019r elfen mwyaf ddiddorol a chreadigol/golygyddol. Mae cyfrif UnigrywUnigryw yn enghraifft tebyg (er bod y ddau yn ffrwd o fewn ffrwd) Tybed faint o enghreifftiau eraill o algorithm dethol cynnwys Cymraeg sydd?"}, {"text_idx": "#000049", "text": "Tybed os fydd angen cyfrif ar wahan ar gyfer chwaraeon a/neu ffeithiau a chelfyddydau? Gawn ni weld."}, {"text_idx": "#000050", "text": "Ar hyn o bryd mae\u2019r bot yn atodi delwedd y rhaglen i\u2019r trydariad bob tro (dydy\u2019r cardiau Twitter sy\u2019n cael eu darparu gan y wefan ddim wastad yn gweithio). Byddai modd creu GIF o\u2019r rhaglen yn awtomatig efallai."}, {"text_idx": "#000051", "text": "Un syniad arall yw i gynnwys symbolau/emojis i nodi os oes is-deitlau, iaith arwyddion, ayyb."}, {"text_idx": "#000052", "text": "Nid dyma\u2019r cyfrif bot cyntaf sy\u2019n rhannu dolenni S4C Clic. Fel mae\u2019n digwydd cyfrif Twitter o\u2019r enw S4CClic oedd fy mot cyntaf erioed yn o\u0302l ym mis Tachwedd 2010."}, {"text_idx": "#000053", "text": "Oedd y cyfrif yn ffrwd pur o\u2019r holl raglenni. Bach yn ormod a dweud y gwir. O\u2019n i wedi cysylltu\u2019r ffrwd RSS trwy wasanaeth Twitterfeed ar y pryd i\u2019r cyfrif Twitter heb angen gwneud unrhyw godio."}, {"text_idx": "#000054", "text": "Gofynnodd rywun o\u2019r cwmni am berchnogaeth o\u2019r cyfrif. Gwych o\u2019n i\u2019n meddwl, maen nhw yn gallu rhedeg e. O\u2019n i\u2019n hapus i basio fe a\u0302\u2019i ychydig cannoedd o ddilwyr ymlaen atyn nhw, wedyn caewyd y cyfrif i lawr am ryw reswm!"}, {"text_idx": "#000055", "text": "Mae\u2019r bot wedi\u2019i ysgrifennu mewn PHP ac yn rhedeg ar weinydd gwe."}, {"text_idx": "#000056", "text": "Oedd rhaid i mi greu bot pan darganfyddais bod API weddol gudd sy\u2019n rymuso gwefan S4C Clic. Mae\u2019r API yn darparu\u2019r holl fetadata am raglenni i\u2019r porwr."}, {"text_idx": "#000058", "text": "Ydych chi eisiau trafod cael bot i\u2019ch prosiect neu ddefnydd o ddata, cod, ac awtomeiddio fel hyn i ddatrys problemau a chymryd cyfleoedd? Cysylltwch."}, {"text_idx": "#000061", "text": "Er enghraifft mewn stori am addysg neu iechyd yn Lloegr mae\u2019r papurau, teledu neu radio yn cyfeirio yn anghywir at y Deyrnas Unedig neu\u2019n methu cyfeirio at unrhyw wlad o gwbl. Neu mae diffyg sylw i\u2019r gwahaniaethau hynod bwysig o ran deddfwriaeth a pholisi rhwng Cymru, Yr Alban, Gogledd Iwerddon, a Lloegr."}, {"text_idx": "#000062", "text": "Wrth gwrs mae hyn yn gallu arwain ar ddryswch, a diffyg ymwybyddiaeth o le mae pwerau a phwy sy\u2019n atebol. Er gwaethaf ymdrechion cyfryngau sy\u2019n canolbwyntio ar faterion Cymreig mae canran sylweddol o bobl yng Nghymru sy\u2019n derbyn newyddion camarweiniol, wrth gyfryngau Llundain gan amlaf."}, {"text_idx": "#000063", "text": "Mae prosiect That\u2019s Devolved yn tynnu sylw at enghreifftiau yn gyson. Mae rhai achosion lle mae\u2019r newyddiadurwyr a golygyddion wedi cywiro penawdau a straeon fel canlyniad. O safbwynt datganoli mae\u2019n gweithio\u2019n dda. Mae\u2019n siw\u0302r bod llawer o ddarllenwyr wedi dysgu mwy am rymoedd Senedd Cymru, Senedd Yr Alban, a Stormont trwy ymdrechion y prosiect."}, {"text_idx": "#000064", "text": "Sbel yn o\u0302l oeddwn i\u2019n meddwl am safbwynt y newyddiadurwyr eu hunain. Ces i ambell sgwrs gydag arbenigwyr a ffrindiau amdano fe. A oes modd creu ymgyrch neu adnodd i\u2019w defnyddio mewn ymateb i\u2019r newyddiadurwyr hyn, a cheisio newid agweddau?"}, {"text_idx": "#000067", "text": "Mae hi\u2019n anoddach cael y rhan fwyaf i fecso am Gymru na feddwl bod hi\u2019n werth ceisio deall \u2019datganoli\u2019. (Mae\u2019r ychydig rhai sydd yn talu sylw yn arbennig iawn.)"}, {"text_idx": "#000068", "text": "Ar hyn o bryd un tudalen yn unig yw gwefan Say England, sydd yn cynnwys rhai pwyntiau o gyngor i newyddiadurwyr ac eraill. Mae modd postio hi mewn ymatebion ar y cyfryngau cymdeithasol trwy\u2019r dydd bob dydd."}, {"text_idx": "#000069", "text": "Mae\u2019n enwi swyddi eraill sydd yn ran o adroddiant y cyfryngau, pobl sydd ddim yn cyfleu\u2019r sefyllfa yn iawn \u2013 am lawer o resymau."}, {"text_idx": "#000070", "text": "Yn anffodus mae\u2019r wefan yn brosiect sydd ddim wedi\u2019i gyflawni na lansio. Am un peth dw i\u2019n dad bellach ac mae llawer o brosiectau ac ymrwymiadau eraill ymlaen \u2013 dydy\u2019r un yma ddim yn ffitio\u2019n daclus gyda\u2019r gweddill."}, {"text_idx": "#000071", "text": "Rydych chi efallai yn gweld ei botensial, o bosib i ddefnyddio\u2019r wefan fel pwynt canolog ar gyfer cynnwys i\u2019w rannu, ymgyrchoedd, diweddariadau ar lwyddiannau, rhestrau o dda, drwg a\u2019r hyll, neu rywbeth arall."}, {"text_idx": "#000072", "text": "Byddwn i\u2019n ystyried rhoi\u2019r enw parth i unrhyw un egwyddorol a brwdfrydig sydd eisiau ei gymryd ymlaen, defnyddio a datblygu."}, {"text_idx": "#000073", "text": "Gadewch wybod yn y sylwadau isod neu drwy e-bost os ydych chi eisiau cymryd dros y prosiect."}, {"text_idx": "#000074", "text": "Rhannwch lyfrau: Wicidestun yn cynnig OCR"}, {"text_idx": "#000075", "text": "Dyma bwt i gofnodi bod Wicidestun bellach yn cynnig OCR yn ei ryngwyneb trwy Tesseract JS \u2013 ers cwpl o flynyddoedd mae\u2019n debyg."}, {"text_idx": "#000076", "text": "Mewn geiriau eraill mae modd sganio a rhannu llyfrau ar y wefan, a cheisio trosi\u2019r delweddau i ffurf testun ar y wefan ei hun gyda system adnabod nodau gweledol. Cyn hyn roedd angen ffeindio ffordd o adnodau y nodau eich hun felly mae cynnig botwm yn symleiddio\u2019r broses."}, {"text_idx": "#000077", "text": "A dweud y gwir dw i heb edrych at y wefan Wicidestun Gymraeg ers tro. Efallai bod eisiau mwy o lyfrau cyn i\u2019r wefan gyrraedd mas critigol."}, {"text_idx": "#000078", "text": "Mae chwiliadau yn amlygu rhai adnoddau a rhai diffygion. Er enghraifft mae cerddi Dafydd ap Gwilym yna, ychydig o gerddi Gwerful Mechain, rhai Iolo Goch. Dyma\u2019r barddoniaeth i gyd o\u2019r Gododdin ymlaen."}, {"text_idx": "#000079", "text": "Ond does dim Ellis Wynne eto ac does dim Emrys ap Iwan eto i enwi ond dau. Mae rhain yn enghreifftiau o awduron sydd \u2018angen\u2019 bod ar gael. Wrth gwrs mae\u2019n cymryd amser sylweddol i sganio llyfr yn ei gyfanrwydd."}, {"text_idx": "#000080", "text": "Mae\u2019r Llyfrgell Genedlaethol wedi gwneud llawer iawn o ddigido llyfrau o bob math, ond dw i ddim yn ymwybodol o brosiect gan unrhyw sefydliad i rannu llyfrau ar Wicidestun yn benodol."}, {"text_idx": "#000081", "text": "Yn bennaf ar y wefan fe gewch chi lyfrau sydd yn y parth cyhoeddus achos maen nhw allan o hawlfraint \u2013 ond mae rhai eithriadau o bethau mwy diweddar sydd o dan drwyddedau agored."}, {"text_idx": "#000083", "text": "Bellach os ydych chi\u2019n chwilio am \u201cJohn Thomas Lerpwl\u201d ar Wicipedia mae dolen i\u2019r llyfr ar Wicidestun yn ymddangos. Mewn ychydig bach o amser bydd peiriannau chwilio fel Google yn cynnig y llyfr fel canlyniad \u2013 cofiwch fod llwythi o dermau yn y testun yn ogystal a\u0302\u2019r teitl ac awdur."}, {"text_idx": "#000084", "text": "Dyma dudalen am y system Tesseract sydd hefyd yn cyfeirio at y ffeiliau data Cymraeg mae\u2019r system yn eu defnyddio. Mewn theori mae modd diweddaru\u2019r ffeiliau i gael canlyniadau gwell."}, {"text_idx": "#000085", "text": "Wrth gwrs os oes unrhyw lyfr sydd wedi ei ddigido i destun yn barod mae modd rhannu\u2019r testun yn syth heb yr angen i ddefnyddio Tesseract."}, {"text_idx": "#000090", "text": "Ni allaf gyfiawnhau parhau i fod yn aelod o blaid sydd yn defnyddio grym etholedig i gefnu ar gymuned Cymraeg. Mae\u2019r penderfyniad yn gosod cynsail peryglus wrth ystyried dyfodol cymunedau Cymraeg gwahanol ar draws Cymru, yn enwedig yr ardaloedd lle mae\u2019r Blaid yn llywodraethu."}, {"text_idx": "#000092", "text": "Fe ddylai plaid genedlaetholgar go iawn baratoi tuag at adfywiad cymunedau Cymraeg yn eu holl amrywiaeth a chymryd pob un cyfle i wrthdroi dirywiad. Yn hytrach rwy\u2019n nodi bod Cyngor Gwynedd heb roi ystyriaeth ddigonol i syniadau addawol ac ymarferol mae ymgyrchwyr megis Cymdeithas yr Iaith wedi cynnig, heb so\u0302n am weithredu\u2019n gadarnhaol mewn meysydd eraill megis cynllunio cynaliadwy i warchod ac adfywio pentrefi\u2019r sir fel Abersoch."}, {"text_idx": "#000093", "text": "Tynnwch fy aelodaeth Plaid Cymru ar unwaith os gwelwch yn dda. Rwy eisoes wedi canslo fy nhaliadau misol."}, {"text_idx": "#000094", "text": "Darparu ActivityPub o flog unigolyn \u2013 beth ddysgais i\nPrawf: eitem mewn ffrwd ActivityPub o fy mlog\nMap arbrofol newydd gan Mapio Cymru \u2013 gwella mapio Cymru trwy olygu enwau\nMapio a llywio digidol: pa mor bell o \u2018bopeth yn Gymraeg\u2019?"}]